Graad 1-seun sterf by laerskool | Maroela Media
Divan Joubert. Foto: Facebook.
Divan Joubert, 'n graad 1-leerder aan Laerskool Standerton in Mpumalanga, is Maandagoggend by die skool oorlede.
Rudi Hamman, die skoolhoof, het in 'n verklaring gesê Joubert het glo op die skoolterrein gestruikel.
"Een van ons graad 7-leerders het Divan opgehelp, maar hy het onmiddellik daarna inmekaar gesak," het Hamman gesê. "Daar is onmiddellik noodhulp in die vorm van mond-tot-mond-asemhaling sowel as hartmassering toegepas, maar ongelukkig was dit nie suksesvol nie. 'n Dokter, wat langs die skool woon, se hulp is onmiddellik ingeroep en hy het Divan dood verklaar."
Die skool het die polisie en die departement van onderwys in kennis gestel.
'n Nadoodse ondersoek sal gedoen word om die oorsaak van sy dood te bepaal.
Hamman het namens die skool en personeel, asook die hele gemeenskap, hul innige simpatie en medelye teenoor Divan se ouers, Leon en Marlene Joubert, sowel as Divan se sussie, Zoë, uitgespreek.
"Ons vra ook die ouers en gemeenskap om hierdie gesin in hul gebede te dra en bystand aan hulle te verleen in hul tyd van smart," het Hamman afgesluit.
Ek wil nie eers dink hoe sy ouers moet voel nie, 'n graad eentjie, dit is verskriklik. Ek sal graag wil weet hoe struikel 'n graad een kind hom dood?. My hart bloei vir sy ouers en ek het geen raad nie, want ek was nog nooit in hulle skoene nie en kan net vir Vader dankie se daarvoor.
Sterkte aan sy gesin. dis nou regtig tragies. R.I.P Divan
Dit kan wees dat iets met hom gebeur het voor hy gestruikel het. Dit is nie onwaarskynlik dat hy op sy jong ouderdom hartaanval/beroerte kong gekry het nie. Of het sy koppie teen 'n muur hard gestamp. Sterkte aan die ouers en sussie. Nog so jonk. Sy hele lewe het nog voor gelê :-(
Ag dis so hartseer!! Ek wil en kan my nie eens indink hoe enige-iemand in die gesin/familie/skool moet voel nie. So klein nog. Baie sterkte vir mamma en pappa en sussie!!